Krūmājs

Krūmājs ir ekosistēma, kurā galvenie organiskās masas veidotāji ir krūmi un nelieli koki. Krūmājs ir zemāks par mežu un parasti nepārsniedz 3 m augstumu.Kabucis I., Zālītis P. Krūmājs: Enciklopēdija Latvijas daba 3. sēj. Rīga: Latvijas enciklopēdija, 1995, 33. lpp. ISBN 5-89960-052-7 Izšķir daudzus krūmāju ainavu tipus, kurus nosaka klimats, augsne, ieži, reljefs. Tos ierīko arī mākslīgi, lai nostiprinātu nogāzes, smiltājus, ūdenskrātuvju, upju un jūras krastus. Ancāne I. Dabas Geogrāfija. Skaidrojošā vārdnīca. Rīga: Zvaigzne ABC, 2000. 146. lpp. ISBN 9984-17-329-1

Krūmāji var rasties dabiski apgabalos, kur klimatiskie apstākļi neļauj augt kokiem, kā arī cilvēka darbības vai atkārtotu ainavas traucējumu rezultātā. Dažādās klimatiskajās un veģetācijas zonās tie var pieņemt atšķirīgas formas, sākot no blīvām audzēm līdz retām, izkaisītām zemu krūmu grupām pustuksneša un arktiskajos apgabalos. Pārejas starp atsevišķām ekosistēmām nav asas, krūmāju malas parasti vienmērīgi pāriet meža audzē, meža-stepes vai stepes veģetācijā.

 Krūmāji dabiskajā ainavā 
Krūmāji dabiskajā ainavā var rasties dažādos veidos. Lielākā Zemes virsmas daļa, ko klāj krūmu veģetācija, atrodas vietās, kur mežs nevar attīstīties, jo vides faktori padara vietu nepiemērotu kokiem. No abiotiskajiem vides faktoriem bieži tas ir augsnes mitrums un sāļums. Svarīga ietekme ir arī vēja stiprumam un temperatūrai noteiktā apgabalā. Piemēram, daudzviet jūras piekrastē koki nevar augt pārmērīga augsnes sāļuma un stiprā vēja dēļ. Dažas krūmu sugas, kas spēj izdzīvot šādos apstākļos, kļūst dominējošas, un izveidojas krūmājs. 

Augstkalnu apgabalos temperatūra un vējš ierobežo koku augšanu. Savukārt sausās, tuksnešainās vietās trūkst mitruma meža attīstībai. Arī šādas teritorijas aizņem krūmājs, kas ir labi pielāgojies nelabvēlīgiem dzīves apstākļiem. Piemēram, krūmiem var būt raksturīga lapu samazināšanās un to nomešana sausajā sezonā, kā arī plaša sakņu sistēma, tādēļ pazemes un virszemes biomasas attiecība ir aptuveni 2,3:1.Ottaviani, Gianluigi; Molina-Venegas, Rafael; Charles-Dominique, Tristan. The Neglected Belowground Dimension of Plant Dominance. Trends in Ecology & Evolution. 2020-09, s. 763–766. Daudzi krūmi ir dzeloņaini, lai pasargātu sevi no augēdājiem.

Reizēm krūmājs ir pārejas augu sabiedrība, kas izveidojas īslaicīga traucējuma vai cilvēku darbības rezultātā. Piemēram, pēc meža ugunsgrēka, izciršanas vai, aizaugot pamestām lauksaimniecības zemēm, vispirms parādās krūmi, kurus laika gaitā nomaina meža augu sugas.

 Krūmāju ekoloģiskā nozīme 
Sauso apgabalu krūmāji ir unikāla, sarežģīta ekosistēma, kurā bieži sastopami endēmiski organismi ar atšķirīgām bioloģiskām adaptācijām. Starp zālēdājiem dominē atgremotāji, kas spēj izmantot kserofītisko krūmu cietās un mazbarojošās lapas, savukārt sēklu un augļu patērētāji, piemēram, grauzēji un putni, iegūst bagātīgu barību un patvērumu. Šeit mājvietu atrod daudzas rāpuļu sugas. Plēsēju vidū ir šakāļi, koijoti un dažādi nelieli kaķi, piemēram, karakali, pumas un jaguarundi.

Bagātīgi pārstāvētas putnu sugas ir šeit ligzdojošie dažādi ķauķi, lakstīgalas, sarkanrīklītes, mājas strazdi, stērstes, pupuķi un citi. Tipiski ērkšķu krūmu iemītnieki ir dzeņi, un tajos slēpjas arī lielāki, uz zemes dzīvojoši putni, piemēram, fazāni, irbes vai paipalas. Ligzdošana blīvos krūmos aizsargā putnus gan no plēsējiem, gan nelabvēlīgiem laika apstākļiem.Rajmonová, Lenka; Reif, Jiří. Význam rozptýlené zeleně pro ptáky v zemědělské krajině. 2018 

Krūmājā var būt dzīvotne arī dažām retākām orhidejām, piemēram, purpura orhidejai, gaišajai orhidejai, dažiem krokusiem. Daudzas krūmu sugas ir nektāraugi. Mērenās joslas mežos krūmi ir svarīgs faktors, kas nodrošina koku stāva atjaunošanos, jo tie aizsargā jaunos kokus no nograušanas un nomīdīšanas. Savukārt blīvas, monotonas krūmu audzes, kas aizņem lielas platības nekoptās pļavās, mežastepēs un stepēs, samazina šo ekosistēmu bioloģisko daudzveidību.

 Krūmāju tipi Latvijā 
Upju un ezeru palienēs, smilšainās sērēs un sēkļos veidojas augu sabiedrības, kas var ilgstoši pastāvēt periodiski applūstošās vietās. Palienes augsnēs rodas krūmājs, kam raksturīgas sugas ir klūdziņu (Salix viminalis) un sarkanais kārkls (S. purpurea), vicu kārkls (S. triandra), zilganā kazene (Rubus caesius), bebrukārkliņš (Solanum dulcamara) un parastais apinis (Humulus lupulus). Lakstaugu stāvā sastopama purva sārmene, upmalas madara, parastā zeltene. Savukārt upju un terašu nogāzēs (īpaši Daugavas krastos) reizēm sastopamas parastā bārbele (Berberis vulgaris), smaržlapu roze (Rosa rubiginosa), kā arī vilkābeles (Crataegus). Šīs augu sabiedrības robežojas ar sausumu un siltumu mīlošiem pļavu augiem.

Mežmalās un laucēs dažreiz veidojas ar mežu funkcionāli saistīta krūmāja josla. Tur aug Eiropas (Euonymus europaea) un kārpainais segliņš (E. verrucosa), parastais pabērzs (Rhamnus cathartica), suņu roze (Rosa canina). Lakstaugu stāvā visbiežāk ir ārstniecības ancītis, zirgu āboliņš, parastā raudene. Ar slāpekli bagātās augsnēs izcirtumos un piesārņotu piepilsētas mežaudžu malās sastopamas nitrofilas (slāpekli mīlošas) augu sugas. Šiem krūmājiem raksturīgi augi ir zilganā kazene, meža avene (Rubus idaeus), blīgzna (Salix caprea), parastais pīlādzis (Sorbus aucuparia), melnais plūškoks (Sambucus nigra), lielā nātre (Urtica dioica).

Kaļķainās, mēreni mitrās vai sausās pļavās, kas nabadzīgas ar barības vielām, var izveidoties kadiķu audzes. Latvijā tās galvenokārt sastopamas Piejūras zemienē (smiltāju pļavās), Abavas, Daugavas un citu upju ielejās (kaļķainās pļavās). Retāk tās ir augstienēs — pauguru nogāzēs vai virsotnēs. Raksturīgās sugas ir Zviedrijas kadiķis (Juniperus communis), vilkābeles, rozes, parastais pabērzs, aitu auzene, naudiņu saulrozīte, lielziedu vīgrieze.Biotopu rokasgrāmata. Rīga: Preses nams, 2004. 74. lpp. ISBN 9984-9356-6-3

 Atsauces 

Kategorija:Botānika
Kategorija:Ekosistēmas